Bloulig-tiener: Bestuurder het kursus glo twee keer gedop | Maroela Media
Kapt. Johannes Stassen, bevelvoerder van die gevorderdebestuuropleidingsentrum, het in die hof getuig dat die bestuurder, Joseph Semitjie, die kursus voor en ná hy Ferreira omgery het, gedop het. Semitjie word aangekla van roekelose of nalatige bestuur, het The Star Donderdag berig.
Stassen was ŉ bestuurder vir drie voormalige presidente. Volgens sy getuienis in die hof het die sentrum aanbeveel het dat Semitjie, nadat hy die kursus gefaal het, nie hoë-profiel BBP-vervoerpligte moet uitvoer nie. Stassen het egter getuig dat hy slegs beperkte gesag het waarvoor bestuurders ontplooi word.
Moses Rankoa, Semitjie se prokureur, het aan die hof gesê sy kliënt se bevelvoerder sou hom nie opdrag gegee het om Mmemezi rond te ry indien die slaag van die BBP-kursus ŉ voorvereiste was, of indien Semitjie nie bevoeg was nie.
Semitjie het Mmemezi, voormalige LUR vir plaaslike regering en behuising, se ampsvoertuig, ’n BMW X5, bestuur. Thomas (toe 19) is op 5 November 2011 op sy motorfiets by ŉ verkeerslig in Krugersdorp deur dié voertuig omgery.
Ferreira was tydens die ongeluk ŉ matriekleerling aan ŉ hoërskool in Krugersdorp, en besig met sy eindeksamen. Hy het ernstige breinbeserings opgedoen, en was vir weke lank in ŉ koma.